b'\n_START_ARTICLE_\nSiva bogomolka\n_START_SECTION_\nOpis\n_START_PARAGRAPH_\nJe majhen predstavnik bogomolk; samci dose\xc5\xbeejo 18 do 27 mm v dol\xc5\xbeino, samice pa kak milimeter ve\xc4\x8d. Osnovna barva je oker. Podobno kot ostali predstavniki istega rodu imajo vitko telo s povsem valjastim zadkom, okrogle o\xc4\x8di in vitke okon\xc4\x8dine, pri \xc4\x8demer na zadnjem paru nog ni trnov ali druga\xc4\x8dnih izrastkov. Od najbli\xc5\xbeje sorodnih vrst jo je mo\xc5\xbeno zanesljivo lo\xc4\x8diti le z natan\xc4\x8dnim anatomskim pregledom, ki vklju\xc4\x8duje pregled oblike genitalij._NEWLINE_Pojavlja se v travi\xc5\xa1\xc4\x8dih in gozdni podrasti, v razmeroma hladnih predelih. Samica prilepi paket z jaj\xc4\x8deci (ooteko) na spodnjo stran kamna.\n_START_SECTION_\nRaz\xc5\xa1irjenost\n_START_PARAGRAPH_\nVrsta se pojavlja v ve\xc4\x8djem delu Iberskega polotoka (razen zahodne tretjine) in na Apeninskem polotoku, na severu Al\xc5\xbeirije, jugu Francije ter na zahodnem robu Balkana od Istre do Jonskih otokov in Peloponeza._NEWLINE_V Sloveniji so vrsto prvi\xc4\x8d potrdili leta 2017 z najdbo na hribu Bri\xc4\x8d nad dolino Dragonje v Slovenski Istri, tik ob meji s Hrva\xc5\xa1ko. Najdba je bila pri\xc4\x8dakovana, saj je siva bogomolka pogosta v hrva\xc5\xa1kem delu Istre, obmo\xc4\x8dja raz\xc5\xa1irjenosti nekaterih vrst bogomolk pa se v zadnjih letih ob\xc4\x8dutno \xc5\xa1irijo proti severu zaradi podnebnih sprememb. To je po navadni in krpatonogi bogomolki tretja vrsta v slovenski favni bogomolk.'